## Program pomoćničkog ispita za zanimanje galanterist

### NN 12/2010 (25.1.2010.), Program pomoćničkog ispita za zanimanje galanterist

MINISTARSTVO GOSPODARSTVA, RADA I PODUZETNIŠTVA

294

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

GALANTERIST

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja galanterist u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje alatničar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Priprema za izradu uratka sadrži sljedeće:

– skicu modela sa šablonama za rad

– tehnološki proces izrade

– specifikaciju potrebnog materijala

– potrebne strojeve, alate i uređaje.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada ručne mape | Izraditi ručnu mapu s raznim mogućnostima veličina, rasporeda pregrada, pretinaca i ukrasnih detalja.  Zatvaranje mape: na preklop, poklopcem, patent zatvaračem ili kožnim zatvaračem.  Ugraditi ispune, pojačanja, podstavu, pretinac za ugradnju bloka za pisanje, džepove za kartice. |
| Izrada stolne mape | Izraditi stolnu mapu s raznim mogućnostima veličina, rasporeda pregrada, pretinaca ovisno o ugrađenom priboru (blok za pisanje, pisaći pribor, kalkulator, žig i sl.), sa zatvaranjem  pojedinih pregrada ili bez (preklopom).  Ugraditi drveni okvir, pojačanja, ispune i podstave ovisno o modelu i tehnološkim zahtjevima izrade. |
| Izrada novčanika  – muški  – ženski | Izraditi novčanik (muški ili ženski) s raznim mogućnostima rasporeda pregrada za papirnati novac, osobne dokumente i kartice i džepom za sitan novac.  Zatvaranje novčanika: preklopom, poklopcem, patent zatvaračem, kožnim zatvaračem, čičak trakom ili metalnim ramom.  Ugraditi podstavu, PVC folije ili mrežice i džepove za kartice, ispune i pojačanja ovisno o vrsti modela i tehnološkim zahtjevima. |
| Izrada ženske torbe  – dnevna  – večernja  – poslovna  – športska | Izraditi žensku torbu (dnevnu, večernju, poslovnu ili sportsku) s raznim mogućnostima oblika, veličina, rasporeda pregrada, pretinaca, džepova, načina nošenja, mekane ili čvrste konstrukcije i ukrasnih detalja.  Zatvaranje torbe: poklopcem, patent zatvaračem, metalnim ramom, kožnim zatvaračem, trakama, raznom metalnom galanterijom ili dekorativnim ukrasima.  Ugraditi podstavu prilagođenu tipu modela s visećim džepom ili s pregradom i zatvaračem, ispune, pojačanja i obrada rubova ovisi o vrsti modela i tehnološkim zahtjevima. |
| Izrada muške torbe  – poslovna  – športska | Izraditi mušku torbu (poslovnu ili sportsku) raznih oblika, veličina, načina nošenja, rasporeda pregrada, pretinaca, džepova i ukrasnih detalja.  Zatvaranje torbe: poklopcem, patent zatvaračem, metalnim ramom, kožnim zatvaračem ili raznom metalnom galanterijom.  Ugraditi podstavu, ispune i pojačanja, štitnike rubova, ovisno o vrsti modela i tehnološkim zahtjevima. |
| Izrada poslovnog kovčega | Izraditi poslovni kovčeg od kože ili umjetnog materijala s okvirom od šperploče. Kovčeg pojačati kartonom br. 45(1.5mm), ugraditi bravicu sa šifrom, ručke od pluta ili plastike presvući kožom. Vanjske dijelove kovčega zaštiti metalnim štitnicima. |
| Izrada ruksaka  – športski  – modni | Izraditi ruksak (sportski ili modni) raznih oblika, veličina, načina nošenja, rasporeda džepova i ukrasnih detalja.  Zatvaranje: poklopcem, remenčićima, trakama ili dekorativnim kopčama.  Ugradnja podstave, ispuna, pojačanja, obrada rubova ovisno o tipu modela i tehnološkim zahtjevima. |
| Izrada alatne torbe | Izraditi alatnu torbu od biljno štavljene kože, dno pojačati ljepenkom, u unutrašnjosti torbe izraditi nekoliko pretinaca i pregrada za smještaj alata. Izraditi ručku za ruku i preko ramena. Pojačati rubove i dno torbe sa štitnicima. |
| Izrada medicinske torbe | Izraditi medicinsku torbu od masne kravine, zatvoriti s metalnim okvirom i ugraditi odjeljke unutar torbe za smještaj medicinskih instrumenata. Rubove torbe i dno pojačati štitnicima. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju galanterist.

|  |  |
| --- | --- |
| Nastavna područja | Očekivani ishodi učenja |
| 1. Tehnologija galanterije | |
| Zaštita na radu  Sigurnost na radu, zaštita okoliša i racionalno korištenje energije | Primjerom ilustrirati dobru organizaciju rada i racionalno korištenje energije.  Navesti propise i načine zaštite na radu, čuvanja zdravlja i zdrave čovjekove okoline. |
| Podjela galanterijskih proizvoda | Razlikovati podjelu galanterijskih proizvoda prema namjeni, obliku, načinu sastavljanja i obradi ruba. |
| Sastavni dijelovi galanterijskih proizvoda | Razlikovati vrste i ulogu sastavnih dijelova nekog proizvoda. |
| Ručno i strojno krojenje | Razlikovati vrste sredstava za ručno i strojno krojenje (pribor, alate, uređaje i strojeve).  Objasniti pravila i tehniku ručnog i strojnog krojenja i pravila ručnog i strojnog krojenja prirodne kože, umjetnih materijala i tekstila. |
| Sastavljanje proizvoda lijepljenjem | Razlikovati: načine i tehniku spajanja sastavnih dijelova lijepljenjem, vrste ljepila i njihovu primjenu. |
| Sastavljanje proizvoda šivanjem | Objasniti tehniku ručnog šivanja i primjenu. Razlikovati: vrste, primjenu i dijelove šivaćih strojeva; primjenu različitih oblika šivanja i vrste uboda; vrste, označavanje, doradu i primjenu strojnih igala; vrste, označavanje i primjenu konca za šivanje. Navesti način pravilnog odabira debljine i  kvalitete igle i konca.  Prepoznati i opisati načine ispravljanja grešaka kod šivanja.  Razlikovati vrste i primjenu stabilizacije konca. |
| Podstava u kožnoj galanteriji | Razlikovati vrste, primjenu i tehniku ugradnje podstave. |
| Priprema iskrojenih dijelova | Nabrojati glavne sastavnice i opisati način rada stroja za površinsko stanjivanje (cijepanje) prirodne kože, svrhu i tehniku stanjivanja.  Razlikovati vrste i tehniku rada strojeva za stanjivanje rubova.  Objasniti svrhu, primjenu i podešavanje pojedinih oblika stanjivanja rubova.  Razlikovati vrste i primjenu označavanja sastavnih dijelova proizvoda, načine i tehniku bušenja rupica ručno i strojno.  Objasniti primjenu i načine utiskivanja ukrasnih linija. |
| Ispune i pojačanja | Nabrojati vrste i opisati primjenu ugradnih dijelova.  Objasniti tehniku ugradnje ispuna i pojačanja. |
| Obrada rubova | Razlikovati: vrste, primjenu i tehniku ručne, te strojne obrade otvorenih i zatvorenih rubova u izradi galanterije. |
| Metalna galanterija | Razlikovati vrste, namjenu, primjenu i tehniku ugradnje metalne galanterije, te  pribor, alate, uređaje i strojeve za ugradnju metalne galanterije. |
| Priprema proizvodnje | Objasniti podjelu i zadatke pripreme rada.  Izraditi tehnološku dokumentaciju,  neto i bruto normativ utroška osnovnog i pomoćnog materijala.  Objasniti pojam norme i postupak izračunavanja cijene gotovog proizvoda.  Klasirati prirodne kože. |
| Dovršavanje i kontrola proizvoda | Razlikovati vrste, svojstva i primjenu sredstava za dovršavanje galanterijskih proizvoda.  Objasniti faze primjene kontrole kvalitete.  Navesti načine i komentirati svrhu etiketiranja i pakiranja gotovih proizvoda. |
| 2. Modeliranje galanterije | |
| Modeliranje u kožnoj galanteriji | Objasniti zadaću kreatora i modelara.  Nabrojati i prepoznati pribor za crtanje i modeliranje.  Objasniti: načine i ulogu praćenja mode, tržišta i konkurencije, tehniku skiciranja, konstrukcije sastavnih dijelova proizvoda i tehniku modeliranja.  Objasniti osnove tehničkog crtanja i opisati način primjene kod konstrukcije i crtanja originalnog crteža modela. |
| Šablone | Razlikovati vrste, namjenu i primjenu šablona u izradi galanterijskih proizvoda.  Nabrojati vrste materijala iz kojih se izrađuju i način označavanja šablona. |
| Modeliranje sitne galanterije | Nabrojati vrste sitne galanterije.  Izraditi skicu, konstrukciju i modelirati sastavne dijelove raznih proizvoda sitne galanterije (navlake, novčanici, remeni i sl.) |
| Modeliranje ručne i stolne mape | Razlikovati vrste ručnih mapa prema načinu zatvaranja, obradi rubova, mogućnosti ugradnje ispuna i pojačanja, rasporedu pregrada i pretinaca.  Objasniti namjenu i mogućnosti izrade stolnih mapa.  Nacrtati originalni crtež ručne ili stolne mape, modelirati sastavne dijelove i izraditi šablone, sa svim potrebnim oznakama. |
| Modeliranje ženske torbe | Razlikovati vrste ženskih torba prema načinu konstrukcije, namjeni, obliku i veličini, načinu zatvaranja, obradi rubova, vrsti materijala iz kojih su izrađene, načinu nošenja i mogućnostima ukrašavanja.  Objasniti izrade skica i originalnog crteža  raznih modela ženskih torba (večernje, dnevne, sportske, poslovne).  Objasniti način modeliranja sastavnih dijelove raznih modela ženskih torba i izrade šablona s pripadajućim oznakama. |
| Modeliranje muške torbe | Razlikovati vrste muških torba prema namjeni, obliku, načinu zatvaranja i nošenja, razmještaju pregrada i džepova.  Izraditi originalni crtež za razne modele muških torba, modelirati sastavne dijelove i izraditi pripadajuće šablone. |
| 3. Poznavanje materijala | |
| Osnovni i pomoćni materijali u kožnoj galanteriji | Nabrojati vrste osnovnih i pomoćnih materijala i njihovu primjenu u izradi galanterijskih proizvoda. |
| Poznavanje sirove kože | Razlikovati kemijsku i histološku građu sirove kože, topografiju, smjerove istezanja i moguća oštećenja.  Objasniti načine i svrhu konzerviranja sirove kože. |
| Prerada sirove kože | Razlikovati procese prerade sirove kože u gotovu.  Nabrojati vrste i svrhu pripremnih radova te  vrste i svrhu štavljenja kože, poznavati sredstva za štavljenje.  Razlikovati vrste dorađenih radova nakon štavljenja. |
| Gotove prirodne kože | Objasniti svojstva i vrste gotovih prirodnih koža i njihovu primjenu u izradi kožne galanterije.  Prepoznati greške na gotovoj koži i metode ispitivanja gotovih koža.  Objasniti uvjete skladištenja gotovih koža. |
| Umjetni materijali | Navesti vrste, opisati svojstva i objasniti primjenu umjetnih materijala u izradi galanterijskih proizvoda.  Razlikovati umjetne materijale od prirodne kože. |
| Tekstil | Razlikovati vrste tekstilnih sirovina, podjelu i primjenu tkanina i ne tkanih tekstilija u izradi galanterijskih proizvoda.  Nabrojati vrste, doradu i primjenu konca u galanteriji. |
| Papir i ljepenka | Objasniti dobivanje, vrste i primjenu u kožnoj galanteriji. |
| Ljepila | Klasificirati vrste, svojstva i primjenu ljepila u kožnoj galanteriji. |
| Sredstva za dovršavanje | Objasniti vrste, primjenu i tehniku nanošenja sredstava za dovršavanje gotovih proizvoda. |

3. OCJENJIVAČKA LISTA

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema izrade praktične zadaće | 0 – 20 |  |
| Korištenje zaštitnih sredstava i mjera zaštite na radu i očuvanju okoliša | 0 – 10 |  |
| Spretnost rukovanja strojevima, alatima i uređajima | 0 – 10 |  |
| Brzina (u zadanom vremenu) | 0 – 10 |  |
| Estetski izgled uratka | 0 – 10 |  |
| Točnost izrade i završne obrade prema planu | 0 – 10 |  |
| Kvaliteta izrađenog uratka u skladu s pravilima struke | 0 – 20 |  |
| Složenost uratka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-23

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-294